Բացարձակապես անհասկանալի է Երևանի ավագանու ընտրությունների նույնացումը համապետական ընտրությունների հետ` տեղական ինքնակառավարման մարմնի ընտրությունը չի կարող և համարժեք չէ խորհրդարանական ընտրությանը: Ոչ քաղաքական, ոչ իրավական տեսակետից: Դա ոչ միայն դեմագոգիա է, այլև անհեթեթ է: Փաստացի` Նիկոլ Փաշինյանը հրապարակավ խոստովանում է իր վախը, անփարատելի վախը ինքն էլ չգիտի ինչից, որ անվանում է«հակահեղափոխություն»: Ո՞վ է«հակահեղափոխականներին» գրկաբաց ընդունել հեղափոխության գիրկը: Եթե նրա խոսքը վերաբերում էր ՀՅԴ-ին ու ԲՀԿ-ին, որ ինքնամոռաց ինքնակցվեցին հեղափոխությանը և այսօր իրենց համարում են համահեղափոխականներ, ոչ ուղիղ եթերում Գագիկ Ծառուկյանի ու Հրանտ Մարգարյանի հետ ո՞վ էր բանակցում, կառավարության կազմում ո՞վ ՀՅԴ-ի ու ԲՀԿ-ի նախարարներ նշանակեց, ո՞վ էր նրանց ձեռքը սեղմում ու հմայիչ ժպտում: Եթե խոսքը վերաբերում է«Լույս» դաշինքին,«Ելքի» որևէ ուժ կամ անդամ չի հայտարարել, որ Նիկոլ Փաշինյանի հետ է Գյումրի-Երևան նրա քայլերթի ժամանակ կամ նրա հեղափոխության մաս է, փոխարենը հենց ելքականներն էին վազվզում ձերբակալվող ՔՊ-ականներին ազատ արձակելու համար ու առաջինը դուրս եկան ի պաշտպանություն չգիտես ինչու փշալարերը մագլցող Փաշինյանի: Նրանք երբևէ, ի տարբերություն ՀՅԴ-ի ու ԲՀԿ-ի, թիկունքից չեն հարվածել հեղափոխությանը հետհեղափոխական գործընթացներում: Նրանք չեն Քոչարյանի հետ համագործակցության պատրաստակամություն հայտնել, նրանք չեն պատրաստվում անձնական ֆինանսական ներդրումների խոստումներով գնել երևանցու ձայնը, ոչ էլ նրանք են նետվում ՔՊ-ի հաշվին իրենց վարկանիշը բարձրացնելուն: Ուրեմն` ու՞մ է դիմում Նիկոլ Փաշինյանը, ու՞մ նկատի ունի: Ո՞վքեր են ուզում ՀՀԿ-ի «ընտրակեղծարարական ռեսուրսով» հաղթել: Որևէ քաղաքական ուժ այսօր այնքան հիմար չէ, որ ՀՀԿ-ին խոստանա` դուք մեզ օգնեք հաղթել Երևանի ավագանու ընտրություններում, մենք ձեզ համար կապահովենք խորհրդարանի չլուծարվելը, որ պատգամավոր մնաք ևս մի քանի տարի` հասկանալով, որ չի կարող դա անել, ոչ էլ ՀՀԿ-ն է այնքան հիմար, որ հավատա նման խոստումին, առավելևս չունենալով ավագանու ընտրություններում ինչ-որ ուժի հաղթանակի բերելու ռեսուրս: Ունենար` ինքը կմասնակցեր ընտրությունների: Ուրեմն ի՞նչ տվայտանքների մեջ է Նիկոլ Փաշինյանը,«խորհրդարանի սենյակներում» ի՞նչ դավադրություններ է տեսնում` ի՞նչ են ասել նրան«ժուչոկները», որ այդքան վախեցած է: Իսկ որ վախեցած է` երևում է սպառնալիքների քանակից ու որակից: Եվ վերջապես` ի՞նչ մոլուցք է Երևանի ավագանու ընտրություններում 80-90 տոկոս ձայն հավաքելու ձգտումը, ՀՀԿ-ի նվիրական ոտնահետքերով ու՞ր է հասնելու Նիկոլ Փաշինյանը: Այդ ընթացքով նա ինքն է նույնանում հակահեղափոխությանը` չնկատելով անգամ: Այս իրավիճակում Հայկ Մարությանը համառ ու հետևողական պիտի խնդրի Նիկոլ Փաշինյանին այլևս չմասնակցել իր ընտրարշավին, որովհետև նա ոչ միայն ավելի է խորացնում իր սև-սպիտակի տեսությունը, այլևս ամեն ինչ սևացնում է` սպիտակի տեղ չթողնելով անգամ ինքն իրեն: Առավելևս` Հայկ Մարությանին: